በከተማዋ የወንጀል ድርጊቶች በመበራከታቸው ስጋት እንዳደረባቸው ነዋሪዎች ተናገሩ
አዲስ አበባ፡- በአዲስ አበባ ከኮሮና ቫይረስ ጋር ተያይዞ በማረሚያ ቤት የነበሩ ግለሰቦች በመፈታታቸው የስርቆትና ዝርፊያ ወንጀል እየተበራከተ መሆኑንና ይህም ስጋት እንደተፈጠረባቸው የአዲስ አበባ ከተማ ነዋሪዎች ገለፁ፡፡ የጠቅላይ ዓቃቤ ህግ በበኩሉ በይቅርታ ተፈትተው ወንጀል ሰርተው ድጋሚ የሚታሰሩ ካሉ ቅጣቱ ይከብድባቸዋል፣ ሳይጨርሱ የወጡበትን እስር ጭምር እንዲፈጸሙ ይደረጋል ብሏል፡፡ 
በአዲስ አበባ ከተማ ነዋሪ የሆኑት አቶ ተስፋዬ ጸጋዬ ለአዲስ ዘመን ጋዜጣ በሰጡት አስተያየት፤ ወንጀል ፈጽመው በእስር ቤት የነበሩ ታራሚዎች በቅርብ ጊዜ ከተለቀቁ ወዲህ በከተማዋ ውስጥ በርካታ የስርቆትና ዝርፊያ ወንጀሎች እየተፈጸሙ ነው፡፡ በመኪና በመዘዋወር የተለያዩ የስርቆት ቴክኒኮችን በመጠቀም ዝርፊያ የሚፈጽሙ፤ አቅመ ደካሞችንና ሴቶችን በቀን ጭምር የሚመነትፉ፤ በማታለል ንብረት የሚወስዱ በርካታ ሰዎች መኖራቸውን ገልጸው፤ መንግሥት እንደሌሎቹ ጉዳዮች ትኩረት ሰጥቶ ወንጀለኞችን ለፍርድ በማቅረብ ተገቢውን እርምጃ ሊወስድ ይገባል ብለዋል፡፡ ስርቆት የሚፈጽሙ አካላት በየጊዜው አዳዲስ ስልቶችን ስለሚጠቀሙ እነርሱን ለማደን የተለየ አሰሳ እንደሚያስፈልገውም ጠቁመዋል፡፡ 
ስርቆትና መሰል ወንጀሎች አሁን ላይ የተጀመሩ አይደሉም የሚሉት የከተማዋ ነዋሪ አቶ ደጀን ይበልጣል በበኩላቸው፤ ነገር ግን አሁን ላይ በተለይ ዝርፊያ ከየትኛውም ጊዜ በላይ መበራከቱንና ይህም ታራሚዎች ከተፈቱ ወዲህ የተስፋፋ መሆኑን ከታዘቡትና ካዩት ነገር ተነስተው መገንዘባቸውን ተናግረዋል፡፡ 
እንደ እርሳቸው ገለጻ፤ በከተማዋ ድብደባ የታከለበት የዝርፊያ ወንጀሎች እየተፈጸሙ ነው፡፡ ፖሊስ ጠንካራና የተደራጀ የህግ ማስከበርና የወንጀል መከላከል አቅም ያለው ሊሆን ይገባል፡፡ በመሆኑም የሚፈፀሙት ወንጀሎች ዘግናኝነታቸው እንዳይከፋ ለከተማዋ ነዋሪዎች የደህንነት ጉዳይ መንግሥት ትኩረት መስጠት ይኖርበታል፡፡ 
በፌዴራል ጠቅላይ ዓቃቤ ህግ የይቅርታ ቦርድ ጽህፈት ቤት በበኩሉ በኮሮና ቫይረስ ምክንያት ቅድመ ሁኔታ ተሰጥቶ ከእስር የተለቀቁ ታራሚዎች ዳግም ወንጀል ፈጽመው ቢገኙ ቅጣታቸው እንደሚከብድባቸውና ሳይጨርሱ የወጡትን እስር ጭምር ለመፈጸም እንደሚገደዱ ተናግረዋል ፡፡ 
የቦርዱ ጽህፈት ቤት ኃላፊ አቶ ዘለቀ ዳላሎ በተለይ ለአዲስ ዘመን ጋዜጣ እንደተናገሩት፤ የመጀመሪያ ደረጃ ወንጀል ፈጻሚና አሁን በይቅርታ ወጥቶ ወንጀል የፈጸመ ሰው ቅጣቱ እኩል አይሆንም፡፡ ከዚህ በፊት ወንጀል ሰርቶ ተለቅቆ ዳግም በወንጀል የሚታሰር ሰው ቅጣቱ ከባድ ይሆናል፡፡ በኮሮና ቫይረስ ቅድመ ሁኔታ የተለቀቁት ታራሚዎች የተፈረደባቸውን ቅጣት ባለመጨረሳቸው ድጋሚ የሚታሰሩ ከሆነ ሳይጨረሱ የወጡበትን እስር ጭምር እንዲፈጽሙ ይደረጋል፡፡ 
በተለይ በኮሮና ቫይረስ ስርጭት ምክንያት ለታራሚዎች ይቅርታ ከተደረገ ወዲህ የስርቆትና ቅሚያ ወንጀሎች እየተስፋፉ መጥተዋል የሚል የህብረተሰቡን ቅሬታ በአዲስ ዘመን ጋዜጣ የተጠየቁት ኃላፊው፤ በይቅርታ ከተፈቱት ውስጥ የተወሰኑ ወጣቶች በስርቆት ወንጀል የተከሰሱ እንደነበሩና፤ እነዚህ ሰዎች የለመዱ ስለሆኑ በተመሳሳይ ድርጊት ውስጥ ተመልሰው አይገቡም ማለት ባይቻልም፤ አሁን ላይ ለሚነሳው ቅሬታ እነርሱ ስለመሆናቸው በጥናት አልተረጋገጠም ብለዋል፡፡ 
“የኮሮና ቫይረስ ወረርሽኝ በአገሪቷ ከተከሰተበት ጊዜ ጀምሮ በህይወት ላይ የተጋረጠ አደጋ መሆኑን መንግሥት ተገንዝቦ የተለያዩ የመፍትሄ እርምጃዎችን ወስዷል፡፡ ከጥንቃቄ እርምጃዎች መካከል አንዱ በማረሚያዎች ያሉና በአገሪቱ ወንጀል የፈጸሙ በቅድመ ሁኔታዎች እንዲለቀቁ ማድረግ ነው፡፡ የኢኮኖሚ አቅማችን ዝቅ ያለ በመሆኑ ማረሚያዎች ደግሞ ዓለም አቀፍ ደረጃቸውን ጠብቀው የተዘጋጁ አይደሉም፡፡ እስከ 200ታራሚዎች በአንድ አዳራሽ ውስጥ አልጋ ተሰጥቷቸው በተፋፈገ ሁኔታ ታስረው የሚቆዩበት አጋጣሚ አለ፡፡ 
በተፈጠረው መጨናነቅ መሀል የኮሮና ቫይረስ በመጠጋጋትና በመነካካት የሚተላለፍ ከመሆኑ አንጻር በአጋጣሚ በማረሚያ ቤት ውስጥ ቢከሰት የሚመጣው እልቂት ከፍተኛ ነው፡፡ ይህንን ለመቀነስ ከመንግሥት ጋር ምክክር ተደርጎ ቀላል ወንጀል የፈጸሙና ቀላል እስራት የተፈረደባቸው ወንጀለኞች እንዲፈቱ፤ በአመክሮ ሊፈቱ የተወሰኑ ጊዜያቶች የሚቀሯቸው፤ ነፍሰ ጡር የሆኑና ህጻናት የያዙ እንዲፈቱ ተደርጓል” ብለዋል የጽህፈት ቤት ኃላፊው፡፡ 
የስርቆትና መሰል ወንጀሎች ሙሉ በሙሉ ባይሆንም ቫይረሱ ያስከተለው ችግር ሊሆን ይችላል ያሉት ጽህፈት ቤት ኃላፊው፤ አሁን ባለው ሁኔታ አብዛኛው ሰው ከእጅ ወደ አፍ የሆነ ኑሮ ላይ በመሆኑ ቫይረሱ ባስከተለው ችግር ምክንያት የቀን ሥራዎች ብዙም እየተሠሩ ባለመሆናቸውና ሰው የሚበላውን ሲያጣ ነፍሱን ለማቆየት ህገ ወጥ ድርጊቶችን አማራጭ አድርጎ ሊያከናውን እንደሚችል አመላክተዋል፡፡ 
በመሆኑም ማንም ሰው ብቻውን ምድር ላይ ቢቀር እንደማይጠቅመውና፤ ሰው ከቫይረሱ ራሱን መጠበቁ እንዳለ ሆኖ በእጦት ምክንያት ከሚከሰቱ መሰል ወንጀሎች ለመከላከልም ያለውን አካፍሎና ተባብሮ መኖር እንዳለበት መክረዋል፡፡ ከዚህ ባሻገር ግን ቫይረሱ እያስከተለ ካለው ጉዳት ጎን ለጎን እንዲህ አይነት የወንጀል ድርጊቶች እንዳይስፋፉ ሰው በእንቅስቃሴው ሁሉ ራሱን መጠበቅ እንዳለበትም አሳስበዋል፡፡ የወንጀል ድርጊቶችም ሲኖሩ ምን ቸገረኝ ብሎ ከማየት ለሚመለከተው የመንግሥት አካል ማቅረብ እንደሚገባ አሳስበዋል፡፡ 
“እነዚህ ሰዎች ከማረሚያ ከተፈቱ በኋላ ነው ስርቆትና ሌሎች ወንጀሎች የተበራከቱት” የሚለውን በተመለከተ ግን በማስረጃ የተረጋገጠ ነገር እንደሌለ ጠቁመው፤ እስረኞቹ ከማረሚያ በሚወጡበት ወቅት በየማዕከላቱ ባለሙያ ተመድቦ፣ የማረሚያ ቤት አመራሮች በቦታው ተገኝተው ሁሉንም በመሰብሰብ እንዲፈቱ የተደረገበት ምክንያት ተገልጾ፤ ከዚህ በኋላ ሰላማዊ ዜጋ ሆነው ከማኅበረሰቡ ጋር እንዲቆዩና የበደሉትን ማኅበረሰብ ማገዝ እንዲችሉ በቂ ትምህርት መሰጠቱን ገልጸዋል:: ሁሉም ይሄንን ሀሳብ እንደሚቀበሉና መንግሥትና ህዝብን ማገዝ እንደሚፈልጉ በፊርማቸው አረጋግጠው ከእስር መፈታታቸውንም አመላክተዋል፡፡አዲስ ዘመን ግንቦት 14/2012 አዲሱ ገረመው